
Rekordno neugodne vremenske razmere so v letu 2026 oklestile evropski pridelek hmelja (M. Pavlovič)
O ekonomiki in trgu s hmeljem smo letos že poročali v Hmeljarskih informacijah št. 2, št. 8 in št. 15. Poročilo držav pridelovalk hmelja in trgovsko poročilo z novembrske seje Ekonomske komisije IHGC v bavarskem Nürnbergu pa služita še za četrti letošnji povzetek tržnih razmer. 
Spomladi 2026 se je svetovna površina hmeljišč v državah članicah Svetovne hmeljarske organizacije (IHGC) ponovno zmanjšala. V primerjavi s prejšnjim letom - za 1.058 ha (-2 %) na 51.599 hektarjev. To prilagajanje odraža odziv hmeljarjev na trajajočo presežno ponudbo na trgu ter upadajoče povpraševanje po hmelju v mednarodni pivovarski industriji. Zaradi znatno manjšega pridelka hmelja v letu 2026 je zdaj tržna ponudba sort še bolj raznolika. Medtem ko prihaja pri aromatičnih sortah tudi že do pomanjkanja, so prekomerne zaloge hmelja visoko-grenčičnih sort še vedno velika skrb trgovcev.
Letina 2026 in razmere na trgu hmelja
Ekstremne vremenske razmere v vseh evropskih pridelovalnih regijah so znova pokazale, kako občutljiva je hmeljna rastlina na vročino in sušo. Lahko zapišemo, da je bilo po številu dni v vročinskih valovih in primanjkljaju padavin v celotni rastni sezoni poletje 2026 rekordno.
Kljub zelo dobri zunanji kakovosti hmelja je po statistikah IHGC Nemčija na 17.861 hektarjih pridelala le 34.400 ton hmelja, oz. 3.413 ton alfa-kislin. V primerjavi z njeno povprečno letino - 12-odstotni upad količine hmelja in 30-odstotni upad proizvodnje alfa-kislin (- 1.400 ton grenčic).
Na Češkem in Poljskem so visoke temperature od sredine julija dalje znatno poslabšale sicer obetavne napovedi za letino. V Sloveniji pa je obsežna škoda zaradi toče v juniju še dodatno skoraj da prepolovila pridelek hmelja. V poročilu za IHGC beležimo pridelavo na 1.451 ha (od tega 110 ha prvoletnikov) s pridelkom 1.718 ton hmelja oz. 60 ton grenčic.
Ocena svetovnega pridelka hmelja za leto 2026 znaša 97.333 ton hmelja, oz. 9.945 ton alfa-kislin. Od tega je pridelava hmelja v Evropski uniji približno 46.000 ton hmelja in okoli 3.800 ton grenčic. V primerjavi z letom 2025 to predstavlja v EU 20-odstotni upad količine hmelja in 34-odstotni upad proizvodnje alfa kislin. Pridelek hmelja se zato uvršča med zgodovinsko slabe letine, skupaj s tistimi iz let 2003 in 2022. Po drugi strani, pa so bili hmeljarji v ZDA z obiranjem zelo zadovoljni. Na skupni površini 17.176 ha so pridelali 38.374 ton hmelja (+1 % več kot lani) in okoli 4.714 ton grenčic (+6 % v primerjavi z letom 2025). Nadpovprečen pridelek imajo še zlasti pri visoko-grenčičnih sortah. 
Pričakovanja v letu 2027
Poraba piva v Zahodni Evropi še naprej upada. Svetovna proizvodnja piva pa kaže prve znake stabilizacije, kar se odraža tudi v zadnjih četrtletnih poročilih, ki so jih objavile velike pivovarske skupine. Kljub temu se bo povpraševanje po grenčicah v pivovarskem letu 2027 še naprej rahlo zmanjševalo, saj se količina hmelja, dodana na hektoliter piva, vztrajno znižuje. Kljub trendu upadanja povpraševanja bo letina 2026 (prvič po letu 2018) povzročila, da bodo razpoložljive količine alfa-kislin občutno manjše od ocenjenih potreb. Predvideni primanjkljaj grenčic znaša približno 650 ton in se nanaša izključno za aromatične sorte.
Letina 2026 jasno kaže, kako zelo je pridelava hmelja podvržena nihanjem. Zaradi vsebnosti alfa-kislin, ki je pri aromatičnih sortah znatno pod povprečjem, se bo v številnih prodajnih pogodbah aktivirala t. i. »alfa klavzula«. Do konca leta bodo zato potrebni individualni posveti in dogovori trgovcev s pivovarnami, da se določijo dejanske dobavne količine iz letine 2026 za pivovarsko leto 2027. Še vedno pa velja, da bi morali hmeljarji v Nemčiji in ZDA še naprej zmanjševati površine hmeljišč – predvsem visoko-grenčičnih sort hmelja. 
Naročila za certificirane sadike hmelja (M. Oset Luskar)
IHPS kot vzdrževalec slovenskih sort hmelja zagotavlja tudi pridelavo kakovostnega certificiranega sadilnega materiala. Za spomladansko sajenje hmelja v letu 2028 še sprejemamo naročila za vzgojo sadik CSA, ki bo potekala v razmnoževalni sezoni 2027.
Pridelava certificiranih sadik hmelja temelji na osnovi predhodnih naročil. 
Sistem za naročanja sadik hmelja na IHPS je sledeč: 
Naročilo izvedete preko spletnega obrazca: https://www.ihps.si/kategorija-izdelka/sadike-hmelja/ (nujna je izpolnitev vseh vsebin, označeno z zvezdico).
V primeru zapolnitve kapacitet velja, da ima prednost datumsko prej oddano naročilo. 
Naročila sprejemamo do konca aprila 2027.
Usposabljanje za Intervencijo BVR (M. Rak Cizej)
Hmeljarje, ki ste vključeni v intervencijo Biotično varstvo rastlin (BVR), obveščamo, da je treba tudi v letu 2026 opraviti najmanj 4 ure usposabljanja iz vsebin biotičnega varstva rastlin. UVHVVR (Uprava za varno hrano, veterinarstvo in varstvo rastlin) bo v novembru organizirala dve usposabljanji na daljavo prek aplikacije Zoom. Prvi termin bo v četrtek, 19. 11. 2026, v dopoldanskem času, drugi pa v sredo, 25. 11. 2026, v popoldanskem času.
Udeležba na usposabljanju je obvezna. Če usposabljanja ne boste opravili, ne boste upravičeni do izplačila sredstev za omenjeno intervencijo.
Podrobnejša navodila za prijavo in programa usposabljanj ste prejeli na svoje elektronske naslove neposredno s strani UVHVVR. Zato ne pozabite na pravočasno prijavo in obvezno udeležbo na izbranem terminu!
